Euroopa jalgpalliliit UEFA teatas teisipäeval, et endine Inglismaa jalgpallikoondise kapten David Beckham teenib oma silmapaistva karjääri ja humanitaarsete jõupingutuste eest UEFA presidendi auhinna.

"Auhind tunnustab silmapaistvaid saavutusi, tipptaset ja eeskujulikke isiklikke omadusi," sõnas UEFA president Aleksander Ceferin. "Sellel aastal olen laureaadiks valinud David Beckhami, sest ta on jalgpalli jaoks olnud ülemaailmseks saadikuks, edendades mängu igas planeedi nurgas."

"Samuti väärivad tähistamist tema väsimatud humanitaarsed jõupingutused, mis on aidanud paljusid lapsi üle kogu maailma. Beckham on oma põlvkonna tõeline jalgpalliikoon."

Jalgpallurikarjääri jooksul tuli nüüdseks 43-aastane inglane Manchester Unitediga kuuel korral Inglismaa meistriks ja lisas Madridi Reali koosseisu kuuludes auhinnakappi ka ühe Hispaania meistritiitli. 1999. aasta kevadel tõstis ta Unitediga pea kohale Meistrite liiga trofee ja oli samal aastal Ballon d'Or'i valimisel Rivaldo järel teine.

UEFA presidendi auhinda on välja antud alates 1998. aastast, enne Beckhamit on selle saanud kaks inglast - Bobby Robson 2002. ja Bobby Charlton 2008. aastal. Eelmisel aastal nimetati auhinna vääriliseks Itaalia jalgpallilegend Francesco Totti.